b'\n_START_ARTICLE_\nMesanmast\n_START_SECTION_\nUklar opprinnelse\n_START_PARAGRAPH_\nOrdet kan ha sin opprinnelse i det spansk/italienske mesane/mezzana som betyr \xc2\xabdet midterste\xc2\xbb, og i s\xc3\xa5 fall betegnet mesanmast opprinnelig den midterste masten p\xc3\xa5 tremastede skip. Andre kilder refererer til det arabiske ordet mazzan som kan ha kommet inn i v\xc3\xa5r terminologi via middelhavslandene.\n_START_SECTION_\nMesanmast p\xc3\xa5 forskjellige skipstyper\n_START_PARAGRAPH_\nP\xc3\xa5 en fullrigger har mesanmasten ogs\xc3\xa5 r\xc3\xa5seil, og kan ogs\xc3\xa5 betegnes jiggermast eller kryssmast. P\xc3\xa5 andre seilskip har den akterste masten bare gaffelseil. _NEWLINE_Enkelte skipstyper som f.eks kutter og yawl har en liten mesanmast aktenfor rorstammen. Denne kalles da gjerne papeg\xc3\xb8yemast. _NEWLINE_Enkelte brigger, brigantinere og barker ble utstyrt med en ekstra mesanmast aktenom den egentlig mesanmasten. Denne masten (som konstruksjonsmessig kunne v\xc3\xa6re en papeg\xc3\xb8yemast) ble kalt snaumast og b\xc3\xa5tene ble gjerne ogs\xc3\xa5 kalt snau.\n_START_SECTION_\nSammensetninger med mesan\n_START_PARAGRAPH_\nMesan g\xc3\xa5r igjen i en rekke sammensetninger som mesangaffel, mesanvant og mesanbom. I enkelte sammenhenger skrives og uttales sammensetninger med mesan som to ord, som f.eks i: mesan klofall og mesan toppseil.'